石韫玉赋（以温润积中英华发外为韵）
白行简 (Tang)
高山穹崇。山有石兮。玉在其中。物不能自珍。绵千载而抵飞鹊。宝所以为异。贯四时而见白虹。积苔文而外翳。涵冰形而内融。焕乎有文。既自抱其坚白。敦兮在璞。将有俟于磨砻。嗟夫。委质含章。藏晖晦迹。閟奇文于特达。韬善价于今昔。弃他山之下。未得辉乎满堂。泛渭水之中。谁复知其盈尺。混清润以潜颍。托层崖而委积。爱而不见。虽类怀宝迷邦。和而不同。终辨我心匪石。懿夫石惟缜密。玉乃坚贞。孕明含粹。养素挺英。包其蒙。讵睹蕊兮之色。藏于密。谁识诎然之声。徒观夫明其内。晦其外。谅可久而可大。见其素。隐其华。若去泰而去奢。形委顺而可转。心抱忠而无瑕。闇然而彰。同夫珠媚于水。光而不耀。异乎金在于沙。尔其玉方蕴藏。石未磨磷。气中潜以育德。色旁达而示信。处于凿凿。则水折而方流。依彼岩岩。亦山辉而未润。照庑之光尚戢。截肪之色空存。昧识者但见其落落。精鉴者方辨其温温。石不能言。莫遇琢磨之力。玉未成器。难逢拂拭之恩。则知至宝在乎藏真。至德恶乎自伐。刳其心而白不受采。实其腹而间不容发。客有爱此坚贞。想其清越。叹时俗之莫顾。惜辉华之潜发。傥见采于一拳。庶无虞于再刖。